Kim Behnke (FRI), 2001-01-12:
Frihed 2000's ordinære ordfører kan desværre ikke være til stede, så jeg skal på gruppens vegne sige følgende: For det første er vi stort set enige i de betragtninger, som den radikale ordfører, fru Elisabeth Arnold, havde omkring, hvorvidt det overhovedet er Folketingets opgave at mene noget om, hvilke styrelser der skal være, og hvem der i givet fald skal tage initiativet til at oprette eller nedlægge styrelser. I forbindelse med den seneste regeringsrokade blev ministerens titel f.eks. udvidet til også at hedde IT-minister.
Hvis der hos statsministeren var den opfattelse, at det var vigtigt, at hele bioteknologiområdet blev lagt i Forskningsministeriet, jamen så havde regeringen fuldstændig uden at spørge Folketinget på forhånd kunnet træffe den beslutning i december, nemlig at sådan ønsker man, at ressorten skal være fordelt. Det synes vi er den rigtige måde at gøre det på, for vi er nødt til at huske på, at vores grundlov har nogle præcise formuleringer om den lovgivende og den udøvende magt, og hvis først Folketinget påtager sig at bestemme, hvilke styrelser der skal være eller ikke være, så er Folketinget blandet alt for langt ind i at være en del af den udøvende magt. I forhold til selve det fornuftige i at have en sådan styrelse har vi den opfattelse, at hvis først den styrelse bliver oprettet, så kommer CD's ønske om en hurtigere sagsbehandling ingenlunde til at ske fyldest.
Hver embedsmand, der måtte blive ansat, ser det som sin vigtigste opgave at have en betragtelig stak papirer på sit bord.
Ellers så viser man jo ikke sit værd.
Den, der går fra arbejde og efterlader et tomt skrivebord, kan jo undværes.
Den, der derimod har en betragtelig sagsmængde og folk, der ringer og ringer, viser jo, at det er vigtigt, at ikke alene den pågældende medarbejder er der, men at der skal ansættes flere medarbejdere.
Skulle man mene, at jeg tager fejl,
så vil en simpel bakspejlsbetragtning vise, at jeg har ret.
Sådan går det alle steder, hver gang man opretter nye styrelser.
Så ud fra det principielle ser vi ikke noget behov for overhovedet at have den styrelse, hvis regeringen i øvrigt måtte beslutte sig for at have et ønske om det.
Vi har for længst - bl.a. med dumme beslutninger her i salen - afviklet sværindustrien i Danmark.
Der er kun et statsstøttet stålvalseværk og et par enkelte skibsværfter tilbage.
Man er i fuld gang med at lukke dansk landbrug.
Man er i fuld gang med at lukke de rester, der er tilbage af dansk fiskeri.
Vi mangler altså nye erhverv, som kan beskæftige os, give os mad på bordet og give os en samfundsøkonomi.
Og her er bioteknologiområdet et meget velegnet eksempel.
Men det, der desværre er sket i Danmark, er, at alt for mange langhårede har formået at skabe frygt og tvivl, bl.a. i brede kredse af befolkningen, og har opstillet bioteknologi som værende noget, vi skal være bange for. Ruller man tiden lidt tilbage, er der ingen tvivl om, at opfindelsen af penicillin aldrig ville være blevet tilladt i Danmark, fordi risikovurderingen jo ville have forudset, at det jo ville gå rivende galt.
Tænk sig, der kunne opstå resistens mod penicillin osv.
Det går slet ikke.
Det må vi slet ikke sætte i gang.
Det ville man til enhver tid afvise i moderne tids måde at tænke på.
Poliovaccinen var heller blevet tilladt opfundet i Danmark. Så vi kan glæde os over, at der er mange andre steder på jorden, hvor man har langt mere innovative miljøer, for ellers får vi aldrig nogen sinde udviklet effektive vacciner mod f.eks. livstruende sygdomme som aids.
Vi får ikke udviklet de store, afgørende ting til at bekæmpe forfærdelige sygdomme som kræft osv.
Det kommer næppe til at ske på dansk jord, hvis den herskende holdning skal være den, at enhver tvivl gør, at man skal sige nej.
Lige præcis inden for bioteknologien er det så vigtigt, at vi får hvert eneste trin på stigen udfyldt, for selv bare at undvære et trin gør, at man ikke kommer videre.
Så vi håber, at den forskrækkelse, der har eksisteret, vil tage af, at den vil klinge af, på samme måde som forskrækkelsen over for IT-teknologien jo heldigvis har taget af, så Danmark efterhånden begynder at være et af de steder, hvor befolkningen også er parat til hurtigt at adoptere nye IT-landvindinger.
Vi håber, det samme kommer til at ske inden for bioteknologien.
Det vil kunne være med til, at der kommer spændende innovationer til gavn for hele menneskeheden.
Det vil kunne skabe masser af arbejdspladser og dynamik i Danmark.
Det her forslag vil ikke fremme den sag, og derfor afviser vi forslaget.